জি ডি বিড়লা, এম পি বিড়লা স্কুলে শিশু নিগ্রহের ঘটনাগুলিকে আর ব্যতিক্রম বলা যাচ্ছে না। গত সাত মাসে ৪০০’র বেশি শিশু যৌন নিগ্রহের শিকার হয়েছে রাজ্যে!
 বিভিন্ন সূত্র থেকে রাজ্য শিশু অধিকার রক্ষা কমিশনের ‘পকসো’ সেলে শিশু নির্যাতন সংক্রান্ত তথ্য জমা পড়ে। কমিশন সূত্রের খবর, পকসো আইনের (শিশুদের উপর যৌন নির্যাতন) বিভিন্ন ধারায় জুলাই থেকে এখনও পর্যন্ত ৪০০’র বেশি অভিযোগ দায়ের হয়েছে। 
নির্যাতিত শিশুদের অর্ধেকের বেশি ধর্ষণের শিকার হয়েছে বলে অভিযোগ। গত জুনে কমিশনের তরফে রাজ্য পুলিশের প্রতিটি কমিশনারেটের কাছে চিঠি পাঠিয়ে শিশুদের উপর যৌন নির্যাতন সংক্রান্ত তথ্য পাঠানোর অনুরোধ করা হয়েছিল। সেই থেকে প্রতিটি জেলা পুলিশ এবং কমিশনারেটের তরফে প্রতিদিন পকসো আইনে কত মামলা হচ্ছে তার রিপোর্ট কমিশনে পাঠানো হয়। 
সাত মাসে ৪০০’র বেশি শিশু নিগ্রহের অভিযোগ কি উদ্বেগজনক নয়?  
কমিশনের চেয়ারপার্সন অনন্যা চক্রবর্তীর কথায়, ‘‘উদ্বেগজনক তো বটেই। তবে আরেকটি দিকও রয়েছে। অভিযোগ লুকিয়ে রাখার প্রবণতা কমেছে।’’ তিনি জানিয়েছেন, শিশুদের উপর যৌন নির্যাতন ঠেকাতে স্কুলগুলিতে পকসো নিয়ে প্রশিক্ষণ শিবির করার উপর জোর দিয়েছে কমিশন।
কমিশনের এক কর্মীর কথায়, ‘‘গত সাত মাসে স্কুলে ছাত্রীর উপর যৌন নির্যাতনের ঘটনা ঘটেছে ২৫টির বেশি। বাড়িতেই বাবা বা অন্য আত্মীয়ের নির্যাতনের শিকার হয়েছে প্রায় সমসংখ্যক শিশুকন্যা। বেশ কয়েকটি ক্ষেত্রে অভিযোগের তির গৃহশিক্ষকের দিকে। বাকি ঘটনাগুলি ঘটেছে পড়শি বা আত্মীয়ের বাড়িতে, রাস্তায়                              এবং অন্যত্র।’’ 
কমিশন সূত্রের খবর, গত সাত মাসে কলকাতা থেকে শিশুর উপর যৌন নির্যাতনের অভিযোগ এসেছে ২০টির বেশি। যে জেলাগুলি থেকে বেশি সংখ্যায় অভিযোগ এসেছে সেগুলি হল— মুর্শিদাবাদ, উত্তর দিনাজপুর, উত্তর এবং দক্ষিণ ২৪ পরগনা, নদিয়া।
কমিশনের তরফে কোন ধরনের অভিযোগ ক’টি এসেছে তা নির্দিষ্টভাবে জানানো হয়নি। তবে কমিশনের এক আধিকারিক বলেন, ‘‘বেশিরভাগ ক্ষেত্রে ধর্ষণের অভিযোগ আমরা পেয়েছি। বাকিগুলি শ্লীলতাহানি এবং অন্য নিগ্রহের অভিযোগ।’’
শিশুদের যৌন নির্যাতনের বিষয়টির উপর বিশেষ নজরদারি চালাতে কমিশন পকসো সেল খুলেছে। যার প্রধান অনন্যা নিজে। কমিশনের এক আধিকারিক বলেন, ‘‘পকসো আইনে অভিযুক্তেরা সহজে জামিন পায় না। মামলা দ্রুত না এগোলে, অভিযুক্ত জামিন পেয়ে গেলে বা পুলিশ ব্যবস্থা নিচ্ছে না বলে অভিযোগ এলে আমরা পদক্ষেপ করি।’’